**Mór Városi Önkormányzat Képviselő-testületének**

**302/2019. (IX.25.) Kt.**

**határozata**

**műjégpálya bérletére vonatkozó szerződésről**

Mór Városi Önkormányzat Képviselő-testülete a tulajdonában lévő műjégpályát a MÓR-HOLDING Kft.-nek bérbe adja 2019. év december 1-jétől 3 hónap időtartamra, 50.000,-Ft + ÁFA/hó bérleti díj ellenében. A jégpálya üzemeltetési ideje a téli időjárás függvényében változhat.

Egyetért továbbá a határozat mellékletét képező bérleti szerződés megszövegezésével és felhatalmazza a polgármestert annak aláírására.

Határidő: 2019.10.25.

Felelős: jegyző(Városfejlesztési és -üzemeltetési Iroda)

Fenyves Péter Dr. Ujszászi György Szabolcs

polgármester jegyző

302/2019. (IX.25) Kt. határozat melléklete

**Bérleti szerződés tervezet**

amely létrejött egyrészről **Mór Városi Önkormányzat** (8060 Mór, Szent István tér 6., adószáma: 15727220-2-07, képviseli Fenyves Péter polgármester), mint Bérbeadó

– a továbbiakban **Bérbeadó** -

másrészről **MÓR-HOLDING Kft.** (8060 Mór, Szent István tér 6., adószáma: 25335299-2-07, képviseli Pallag Róbert megbízott ügyvezető) mint bérlő

– a továbbiakban **Bérlő** –

között az alábbi feltételekkel.

I. **Előzmények**

A szerződő felek rögzítik, hogy a Bérbeadó által 2015. évben vásárolt műjégpálya a 2019/2020-es szezonban is felállításra kerül.

II. **A szerződés tárgya**

Bérbeadó a kizárólagos tulajdonát képező, a Radnóti Miklós Általános Iskola udvarán felállításra és beüzemelésre kerülő, I. pontban körülírt műjégpályát – ideértve annak üzemeltetéséhez szükséges egyéb eszközöket is – a Bérlőnek bérbe adja 2019. december 1-jén kezdődő hatállyal, 3 hónapos időtartamra, a jelen szerződésben foglaltak szerint. A bérleti szerződés időtartama a téli időjárás függvényében változhat.

III. **Bérleti díj**

A Bérlő az I. pontban körülírt létesítmény bérletéért 50.000,-Ft + Áfa/hó azaz ötvenezer forint + Áfa/hó bérleti díjat fizet, mely összeget havi rendszerességgel köteles a Bérbeadó által tárgyhó végén benyújtásra kerülő számla alapján 30 nap fizetési határidővel teljesíteni.

IV. **Bérlő feladatai, jogai és kötelezettségei**

1. Felek rögzítik, hogy a Bérlő az I. pontban körülírt létesítményt kizárólag a rendeltetésének megfelelően jogosult és köteles hasznosítani, így a hasznosítással és működtetéssel összefüggő szerződéseket harmadik személyekkel saját nevében köti meg, a használattal járó ellenértéket (használati díj) a saját nevében szedi be.
2. Felek rögzítik, hogy a Bérlő az I. pontban körülírt létesítmény rendeltetésszerű használatával együtt járó karbantartási, javítási munkákat folyamatosan elvégzi, a Bérlő által, saját nevében beszedett használati díj erejéig. Amennyiben a Bérlő által beszedett díjak nem nyújtanak elegendő fedezetet az e pontban rögzített feladatok elvégzéséhez, úgy a Bérlő működési támogatási igénnyel léphet fel a Bérbeadó felé, a bérleti időszak lejártát követő hónapban, legkésőbb annak utolsó napjáig.
3. A rendes karbantartás körét meghaladó felújítási vagy helyreállítási munkák költségeinek viselése a Felek közötti külön megállapodás tárgyát képezhetik. A tervezettnél nagyobb költségkihatás, váratlan meghibásodások esetén – amennyiben a Bérlő felelőssége nem állapítható meg – a Bérbeadó és a Bérlő a munkálatok pénzügyi forrását előzetesen egyezteti. A Bérbeadó által meghatározott és megrendelt, a Bérlő által elvégzett beruházási munkákra vonatkozó számlák pénzügyi rendezése érdekében a Bérlő – Bérbeadó általi ellenőrzést követően –az elvégzett beruházási munkákra vonatkozó számláit benyújtja a Bérbeadó felé, aki azokat a Bérlő számlájára történő átutalással egyenlíti ki.
4. A IV. 2. pont szerint rendelkezésre bocsátott esetleges működési támogatás felhasználását, a IV. 3. pont szerint felújítások, valamint az átadott létesítmények, berendezések, eszközök állagmegóvásának meglétét, és a Bérleti szerződésben foglalt kötelezettségei teljesítését a Bérbeadó feljogosított személyek útján végzi el.
5. A Bérlő köteles az I. pontban körülírt létesítményt rendeltetésszerűen használni, annak állagát megóvni.
6. A Bérlő kötelezettséget vállal, hogy a műjégpálya használatával, üzemeltetésével járó munkavédelmi, tűzrendészeti, egészségügyi, higiéniás, és egyéb szakmai szabályokat, szakhatósági előírásokat maradéktalanul betartja.
7. A Bérlő köteles gondoskodni a létesítmény, illetve a működtetéséhez szükséges egyéb eszközök karbantartásáról, és az ezzel összefüggő szolgáltatások megrendeléséről és megtérítéséről, valamint a közműdíjak megfizetéséről.
8. Az üzemeltetéshez szükséges hatósági engedélyek beszerzése a Bérlő feladata.
9. A Bérlő a Bérbeadó nevében eljárva köteles az I. pontban körülírt létesítményre biztosítási szerződést kötni.
10. A műjégpálya nyitvatartási rendjét Mór Városi Önkormányzat Jegyzője állapítja meg.
11. A hibaelhárítási munkálatok, rendkívüli meghibásodások, a Bérlőn kívül álló rendkívüli esetek időtartama alatt bekövetkező, elengedhetetlen szolgáltatás kiesések miatt a Bérlőt felelősség nem terheli, amennyiben minden tőle elvárható intézkedést megtesz a hibák mielőbbi elhárítása, a szolgáltatás rendjének visszaállítása érdekében.
12. Az államháztartásról szóló törvény végrehajtásáról szóló 368/2011. (XII.31.) Korm. rendelet 50.§ (1a) bekezdése szerint a Bérlő képviselője nyilatkozik, hogy vállalkozása átlátható szervezetnek minősül.

V. **Záró rendelkezések**

1. A Bérlő kijelenti, hogy jogszerűen működő, cégnyilvántartásba bejegyzett gazdasági társaság, jelen szerződés megkötéséhez szükséges képviseleti jogosultsággal és felhatalmazással rendelkezik.
2. A Bérbeadó képviseletében eljáró Fenyves Péter polgármester nyilatkozik arról, hogy a ……./2019. (IX. 25.) Kt. határozat feljogosítja a jelen szerződés megkötésére.
3. A jelen szerződésben nem szabályozott kérdésekben a Ptk. rendelkezései az irányadók.

A jelen szerződést a szerződő felek, mint akaratukkal mindenben megegyezőt, jóváhagyólag, a Bérlő részéről cégszerűen írták alá.

Mór, 2019. október …….

|  |  |
| --- | --- |
| ............................................................. | ............................................................. |
| Mór Városi Önkormányzat | MÓR-HOLDING Kft. |
| képv.: Fenyves Péter polgármester | képv.: Pallag Róbert |
| Bérbeadó | Bérlő |

Mór, 2019. október……

Jogi ellenjegyző: Pénzügyi ellenjegyző:

……………………………….. ………………………………..

Dr. Ujszászi György Szabolcs Frey Attiláné

jegyző költségvetési és adóügyi irodavezető